**อย. ร่วมมือ ลาซาด้า-ช้อปปี้ คุมเข้มผลิตภัณฑ์สุขภาพออนไลน์**

**เพิ่มความปลอดภัยให้ผู้บริโภค**

อย. หารือแนวทางความร่วมมือ ลาซาด้า และ ช้อปปี้ ควบคุมและป้องกันการจำหน่ายผลิตภัณฑ์สุขภาพที่ไม่ปลอดภัยบนแพลตฟอร์มออนไลน์ ปลดสินค้าที่ไม่ปลอดภัยจากแพลตฟอร์มเร็วขึ้น ส่งเสริมคนทำดีให้มีที่ยืน

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า วันนี้ (5 พฤศจิกายน 2567) สำนักงานคณะกรรมการอาหารและยา (อย.) ได้หารือแนวทางความร่วมมือกับแพลตฟอร์มอีคอมเมิร์ซ   
ลาซาด้า (Lazada) และ ช้อปปี้ (Shopee) โดยมีตัวแทนจากทั้ง 2 ฝ่าย และเจ้าหน้าที่ อย. หารือแนวทาง  
ความร่วมมือในการควบคุมและป้องกันการจำหน่ายผลิตภัณฑ์สุขภาพที่ไม่ได้มาตรฐานและผิดกฎหมายบนแพลตฟอร์มออนไลน์ มุ่งเน้นการนำผลิตภัณฑ์สุขภาพที่ไม่ถูกต้องหรือผิดกฏหมายลงจากแพลตฟอร์มได้อย่างรวดเร็ว ซึ่งได้รับความร่วมมือเป็นอย่างดี มีแนวทางในการนำสินค้าที่ผิดกฏหมายหรือไม่มีใบอนุญาตออกจากแพลตฟอร์มเร็วขึ้นภายใน 24 ชั่วโมง ในระหว่างเดือนกันยายน 2566 - 2567 บริษัท ลาซาด้า จำกัด ได้ร่วมมือกับ อย. ดำเนินการเกี่ยวกับการขายหรือการโฆษณาผลิตภัณฑ์อาหารและยาที่ผิดกฏหมาย หรือไม่มีใบอนุญาตต่าง ๆ ดังนี้ จัดการสินค้าที่ไม่ถูกต้อง 9,454 รายการ และนำ 30 ร้านค้าออกจากแพลตฟอร์ม และ มี 134 ร้านค้าที่ถูกดำเนินคดีตามกฎหมาย ด้านบริษัท ช้อปปี้ หากพบผลิตภัณฑ์ที่ผิดกฏหมาย ก็จะนำออกจากแพลตฟอร์มทันทีเช่นเดียวกัน มีการให้ความรู้แก่ร้านค้า มีช่องทางการร้องเรียนของผู้บริโภคบนแพลตฟอรม์ สำหรับแนวทางความร่วมมือในอนาคต คือ เปิดตัวโครงการความร่วมมือเชื่อมต่อระบบ API เพื่อเชื่อมต่อข้อมูลระหว่างกัน และทำการให้ความรู้แก่เจ้าหน้าที่ในเรื่องการจัดการผลิตภัณฑ์สุขภาพ และฝึกอบรมเจ้าหน้าที่ อย. ในการใช้ Law Enforcement Request Portal (LERP) ซึ่งเป็นช่องทางประสานงานสำหรับเจ้าหน้าที่รัฐ ด้วย

อย. ได้เน้นย้ำถึงความสำคัญของการปกป้องผู้บริโภคและความปลอดภัยของผลิตภัณฑ์ที่วางจำหน่ายในตลาดออนไลน์ โดยมีการนำเสนอแนวทางการตรวจสอบสินค้าร่วมกันกับทั้งสองแพลตฟอร์ม รวมถึงการกำหนดข้อบังคับและมาตรการที่เข้มงวดกับผู้ขายสินค้าที่ฝ่าฝืนกฎระเบียบ นอกจากนี้ อย. ยังเตรียมแผนพัฒนาระบบการตรวจสอบสินค้าที่ใช้เทคโนโลยีอัจฉริยะเพื่อเพิ่มประสิทธิภาพในการป้องกันการจำหน่ายสินค้า  
ผิดกฎหมาย และประสานงานกับแพลตฟอร์มอย่างใกล้ชิด ซึ่งจะมีการประชุมร่วมกันเพื่อปรับและพัฒนาแนวทางในการคุ้มครองผู้บริโภคอย่างต่อเนื่อง ส่งผลให้ประชาชนได้ใช้ผลิตภัณฑ์สุขภาพที่ปลอดภัยต่อไป

**วันที่เผยแพร่ข่าว 5 พฤศจิกายน 2567 ข่าวแจก 23 / ปีงบประมาณ พ.ศ. 2568**